Magicicada

**Magicicada** on kaskaiden heimoon kuuluva suku, jonka lajeilla esiintyy ainutlaatuinen, lajista riippuen joko 13 tai 17 vuoden pituinen elinkierto. Suvun lajien levinneisyys rajoittuu Pohjois-Amerikan itä- ja eteläosiin.

## Ominaispiirteitä
Kaikki *Magicicada*-lajit ovat yleisväritykseltään tummia ja niillä on kirkkaanpunaiset verkkosilmät. Vastoin yleistä luuloa, jonka mukaan kaskaat eivät ruokailisi enää aikuisina, aikuiset kaskaat imevät ravinnokseen puiden kasvinesteitä. Koiraat sirittävät muiden kaskaiden tapaan erityisen tymbaalielimen avulla ja "laulu" on kullekin lajille ominainen.

*Magicicada*-kaskailla ei ole erikoistuneita saalistajia, mutta ne kelpaavat ravinnoksi monille eläimille. Suuret määrät kaskaita saa massaesiintymän aikana kuolettavan tartunnan *[[Massospora cicadina]]* -sienestä. Myös kaskaisiin erikoistunut *[[Sphecius speciosus]]* -petopistiäinen verottaa kantaa toukkiensa ravinnoksi. Aikuiset kaskaat ovat käytännössä puolustuskyvyttömiä eivätkä pyri aktiivisesti suojautumaan saalistajilta. Koiraat tosin kykenevät tuottamaan uhkaavaa, surisevaa ääntä. Erikoisen selviytymisstrategian taustalla on ilmeisesti yksittäisen kaskaan pieni todennäköisyys joutua saaliiksi miljoonien lajitoveriensa joukosta.

## Massaesiintymiset
Syytä erikoiseen esiintymisrytmiin ei tunneta. Mielenkiintoinen yksityiskohta on, että sekä 13 että 17 ovat alkulukuja, mikä käytännössä minimoi eri laumojen välisen vuorovaikutuksen. Kaskasesiintymät toistuvatkin samanlaisina vasta yli kahdensadan vuoden välein (lukujen 13 ja 17 pienin yhteinen monikerta on 221). 

Eri seuduilla nämä massaesiintymiset sattuvat kuitenkin eri vuosina. Kaskaat on jaettu maantieteellisiin "pesueisiin" (engl. *brood*) sen mukaan, milloin ne tapahtuvat. Vuonna 1907 julkaisemassaan artikkelissa entomologi Charles Lester Marlatt antoi eri pesueille roomalaisilla numeroilla merkityt järjestysluvut. Niinpä 17 vuoden välein esiintyvien kaskaiden eri pesueet saivat järjestysnumerot I–XVII, jotka vastasivat massaesiintymiä vuosina 1893–1909, kun taas 13 vuoden välein esiintyvien kaskaiden pesueet saivat järjestysnumerot XVIII–XXX, jotka vastasivat edellisiä massaesiintymiä vuosina 1893–1903.   Marlatt havaitsi myös, että 17-vuotiset pesueet esiintyivät yleensä pohjoisempana kuin 13-vuotiset.

Kaikkina vuosina kaskaiden massaesiintymisiä ei kuitenkaan esiinny missään, ja niinpä osa näistä numeroiduista pesueita onkin pelkästään hypoteettisia. Lisäksi jo Marlatt totesi, että jotkin niistä, erityisesti Connecticut-joen varrella Massachusettsissa ja Connecticutissa esiintynyt *Brood XI*, olivat häviämässä, minkä hän arveli johtuneen metsien tuhoutumisesta sekä eurooppalaisperäisen, hyönteisiä syövän varpusen leviämisestä ihmisen tuomana Pohjois-Amerikkaan. Tämä onkin jo kuollut sukupuuttoon ja esiintyi viimeisen kerran vuonna 1954. Sitä paitsi *Brood XXI* oli hävinnyt jo aikaisemmin ja esiintynyt viimeisen kerran vuonna 1870.

Nykyään esiintyy 15 pesuetta.  Nämä eivät liity yksittäisiin lajeihin vaan kussakin esiintymässä esiintyy kaikkia kyseisen elinkierron omaavia kaskaslajeja. Tähän on kuitenkin kaksi poikkeusta: *Brood VII* muodostuu ainoastaan *M. septendecim* -lajista ja *Brood XXII* -esiintymässä ei ole havaittu *M. neotredecim* -lajin yksilöitä. 

Marlattin luettelemat pesueet olivat seuraavat:

Jonkin verran jaksollisia kaskaita esiintyy muulloinkin kuin säännönmukaisina aikoina. Näin saattaa tapahtua milloin hyvänsä, tavallisimmin kuitenkin joko yhden vuoden tai neljä vuotta ennen pesueen säännönmukaista esiintymistä taikka yhden tai neljä vuotta tällaisen esiintymisen jälkeen. Tällaisista poikkeavana aikana esiintyvistä yksilöistä käytetään englanninkielistä nimitystä *straggler*. Niillä pesueilla, jotka normaalisti esiintyvät joka 17. vuosi, stragglereita esiintyy enimmäkseen neljä vuotta ennen säännönmukaista esiintymistä, joka 13 vuosi esiintyvillä pesueilla taas neljä vuotta säännönmukaisen esiintymisen jälkeen. Tämä viittaa siihen, että 17-vuotinen pesue saattaa muuttua 13-vuotiseksi tai päinvastoin.

17-vuotinen pesue XIII on yksilömäärältään ylivoimaisesti suurin, kun taas 13-vuotinen pesue XIX on levinnyt laajimmalle alueille. Vuonna 2024 molempien massaesiintyminen sattui ensimmäisen kerran vuoden 1803 jälkeen samaksi vuodeksi. Seuraavan kerran näin tapahtuu vasta vuonna 2245. Nämä kaksi pesuetta eivät kuitenkaan esiinny samalla alueella paitsi Illinois´n keski- ja itäosissa, Maconin, Sangamonin,Livinstonin ja Loganin piirikunnissa.

### Esiintymisalueet kartalla

## Lajit
Sukuun kuuluu kaikkiaan seitsemän lajia. Lajit ovat sikäli erikoisia, että kutakin 17-vuotiskaskaslajia vastaa ulkoasultaan ja elintavoiltaan lähes identtinen 13-vuotiskaskas. Jotkin lajiparit onkin mahdollista erottaa vain esiintymiskierron perusteella. Lajeista 17 vuoden välein esiintyvät
**[[Magicicada cassini]]*
*Seitsentoistavuotiskaskas *Magicicada septendecim*
**[[Magicicada septendecula]]*

ja 13 vuoden välein esiintyvät
**[[Magicicada neotredecim]]*
**[[Magicicada tredecassini]]*
**[[Magicicada tredecim]]*
**[[Magicicada tredecula]]*

## Lähteet

## Aiheesta muualla
*Laji.fi: ''Magicicada''
*iNaturalist: Suku ''Magicicada''
*ITIS: ''Magicicada'' 
*UniProt: Taxonomy - ''Magicicada'' 
*Iowa State University, Bug Guide: Genus ''Magicicada'' - Periodical Cicadas 
*Global Biodiversity Information Facility (GBIF): ''Magicicada''